Kerkmanne soek swaar vonnis vir Coligny-beskuldigdesŉ Gesinslid omhels Pieter Doorewaard by die Noordwes-hooggeregshof in Mahikeng (Foto: Molaole Montsho/ANA) Die twee mans wat skuldig bevind is dat hulle ŉ tiener van Coligny, Matlhomola Mosweu, doodgemaak het, moet lewenslank tronk toe gestuur word, het die interkerklike leraarsvereniging van Coligny, Dinsdag aan die hof gesê. Tshose Celo, voorsitter van die vereniging, het gesê die vonnis moet ŉ boodskap stuur dat iemand wat ŉ misdaad pleeg, gestraf sal word. Hy het ter verswaring van vonnisoplegging getuig in die saak teen Pieter Doorewaard (27) en Phillip Schutte (34) wat skuldig bevind is op die moord in 2017. Die staat het aangevoer die twee het op 20 April 2017 Mosweu van ŉ bewegende bakkie afgestamp. Hulle het aangevoer hulle wou Mosweu na die polisiestasie neem, maar hy het self van die bewegende bakkie afgespring. Hulle is ook skuldig bevind op aanklag van ontvoering, intimidasie, diefstal en die rig van ŉ vuurwapen. Celo het gesê die vertrouensverhouding tussen swart en wit gemeenskappe in Coligny bly gebroke. Volgens hom het die vereniging die begraafplaas in Coligny skoongemaak as ŉ teken om die gemeenskap saam te bring, maar die spanning bly hoog tussen rassegroepe. Volgens Celo het Mosweu se afsterwe ŉ negatiewe impak gehad op die gemeenskap van Coligny. Dit het vroeër vandeesmaand aan die lig gekom dat Bonakele Pakisi, die enigste ooggetuie in die saak, na bewering by twee mense gebieg het dat hy in die hof gelieg het toe hy gesê het hy het gesien hoe die twee mans vir Mosweu van die bakkie afgooi. AfriForum het op grond van dié bekentenis besluit om Doorewaard en Schutte by te staan om teen hul skuldigbevinding te appelleer. Kriel sê die organisasie dra kennis van ŉ ander priester in die Vrystaat wat ook beweer dat Pakisi aan hom gesê het hy het in die hof gelieg. Die vonnisverrigtinge duur voort. Lees alle vorige berigte oor die Coligny-moordsaak op Maroela Media.